‘SOLAR’รุกรายย่อย
รับอานิสงส์แผนพลังงานใหม่ โวได้เปรียบบริการครบวงจร
19 พ.ย. 2555

รับอานิสงส์แผนพลังงานใหม่ โวได้เปรียบบริการครบวงจร
ผู้บริหาร “โซลาร์ตรอน” เผยได้ประโยชน์แผนพัฒนาพลังงานทดแทนแห่งชาติฉบับใหม่ เข้าถึงผู้ค้าไฟรายย่อยมากขึ้น ได้ฐานลูกค้าแล้ว 70 จังหวัด หุ้นโซลาร์ตรอน แรลลี่
นางปัทมา วงษ์ถ้วยทอง ประธาน กรรมการบริหาร บริษัท โซลาร์ตรอน (SOLAR) เปิดเผยว่า บริษัทจะได้รับผลดีจากแผนพัฒนาพลังงานทดแทนแห่งชาติฉบับใหม่ ซึ่งจะประกาศในเดือน ธ.ค.นี้ เป็นแผนที่รัฐบาลให้โอกาสรายย่อยเป็นผู้ผลิตไฟฟ้าตั้งแต่ 1-2 เมกะวัตต์ ขายให้กับรัฐบาล และมีแนวโน้มขยายอายุการขายไฟเป็น 25 ปี ส่งผลให้โซลาร์ตรอนได้ประโยชน์การเป็นผู้ผลิตแผงโซลาร์ ติดตั้ง ตลอดการดูแลหลังการขายให้กับลูกค้ารายย่อย
นางปัทมา กล่าวว่า โซลาร์ตรอนมีศักยภาพในการเข้าถึงลูกค้ารายย่อยมากขึ้น จากการก่อตั้งบริษัทมา 27 ปี ส่งมอบงานให้ลูกค้าทันขายไฟตรงตามเวลาและไฟฟ้าที่ลูกค้าผลิตได้เกินเวลาที่บริษัทรับประกัน ขณะนี้มีฐานลูกค้าทั่วประเทศ 70 จังหวัด
“นอกจากฐานลูกค้าที่กระจายมากขึ้นแล้ว เทคโนโลยีที่โซลาร์ตรอนใช้นำมาจากประเทศเยอรมนี ลูกค้าที่ซื้อแผงของโซลาร์ตรอนเหมือนซื้อแผงจากเยอรมนี เวลามีปัญหาเราให้บริการได้ ที่สำคัญลูกค้ารายย่อยลงทุนน้อย แต่ผลตอบแทนขายไฟยาว 25 ปี กฎใหม่ที่ออกมา เราจึงได้ประโยชน์อย่างมากจากรายย่อย” นางปัทมา กล่าว
นางปัทมา กล่าวว่า มูลค่าหุ้นตามบัญชีของโซลาร์ตรอนอยู่สูงกว่าราคาหุ้นบนกระดานจากความแตกต่างที่ธุรกิจของโซลาร์ตรอน เป็นตั้งแต่ผู้ผลิตแผงโซลาร์ ติดตั้ง และรับประกัน ขณะที่ผู้ประกอบการโซลาร์อื่นไปซื้อแผงมา จ้างผู้ผลิตสร้างโรงงานไฟฟ้า เพื่อผลิตแสงไฟฟ้า
ด้านราคาหุ้น SOLAR ปรับตัวขึ้นต่อเนื่อง จากราคาหุ้น 1.55 บาท เมื่อกลางปี ขึ้นมาสูงสุด 3.56 บาท ในรอบปี เมื่อวันที่ 6 พ.ย.ที่ผ่านมา หรือขึ้นมา 2.01 บาท คิดเป็น 130% ล่าสุดวันที่ 16 พ.ย. ปิดที่ 3 บาท เพิ่มขึ้น 0.14 บาท มูลค่าซื้อขาย 127.1 ล้านบาท
ขณะที่ผลประกอบการไตรมาส 3 สิ้นสุด 30 ก.ย. กำไรสุทธิ 27.57 ล้านบาท ลดลง 10.29 ล้านบาท หรือลดลง 27% เทียบช่วงเดียวกันปีก่อน ที่มีกำไร 37.86 ล้านบาท สาเหตุจากมีรายได้ไตรมาส 3 ปีนี้ จำนวน 648.73 ล้านบาท ลดลง 561.67 ล้านบาท หรือ 46.4% จาก 1,210.4 ล้านบาท ในช่วงเดียวกันปีก่อน เนื่องจากการฟื้นฟูการก่อสร้างใหม่ สำหรับก่อสร้างโรงไฟฟ้าพลังงานแสงอาทิตย์ขนาด 34.5 เมกะวัตต์ ที่ประสบอุทกภัยปลายปี 2554